তথ্যওসম্প্রচারমন্ত্রক
মূল ধারার সংবাদমাধ্যমগুলির জন্য এই জগতের সংবাদ চ্যানেলগুলিই সবচেয়ে বড় হুঁশিয়ারির কারণ হয়ে উঠছে – বললেন অনুরাগ শ্রী অনুরাগ ঠাকুর
নয়াদিল্লি, ২০ সেপ্টেম্বর, ২০২২
কেন্দ্রীয় তথ্য ও সম্প্রচার মন্ত্রী শ্রী অনুরাগ সিং ঠাকুর আজ ৪৭তম বার্ষিক সমাবেশ এবং এশিয়া-প্রশান্ত মহাসাগরীয় সম্প্রচার বিষয়ক উন্নয়নের প্রতিষ্ঠান -র ২০তম বৈঠকের উদ্বোধন করেন। উপস্থিত ছিলেন তথ্য ও সম্প্রচার প্রতিমন্ত্রী ডঃ এল মুরুগান, দপ্তরের সচিব শ্রী অপুর্ব চন্দ্রা এবং এআইবিডি-র নির্দেশক শ্রীমতী ফিলোমেনা গনাপ্রগাশম।
অনুষ্ঠানে শ্রী ঠাকুর বলেন, মূল ধারার সংবাদমাধ্যমগুলির জন্য বর্তমানে বড় হুঁশিয়ারি নতুন যুগের ডিজিটাল মাধ্যম নয়, বরং মূল ধারার সংবাদ চ্যানেলগুলিই। তিনি বলেন, সঠিক সাংবাদিকতা হচ্ছে ঘটনার মোকাবিলা করা, সত্য উপস্থাপন করা এবং সবদিক তুলে ধরে মতামত জানানো।
অতিথিদের আমন্ত্রণ জানিয়ে মেরুকরণ করছেন যাঁরা কিংবা যাঁরা মিথ্যা বক্তব্য পেশ করছেন, তাঁরা তাঁদের চ্যানেলগুলির বিশ্বাসযোগ্যতা নষ্ট করে দিচ্ছেন বলে মন্তব্য করেন মন্ত্রী। তিনি বলেন, “অতিথিদের বিষয়ে আপনাদের সিদ্ধান্ত এবং বক্তব্যের বিষয় ও ছবি দর্শকের দৃষ্টিতে আপনার চ্যানেলের বিশ্বাসযোগ্যতা স্থির করে দেয়। দর্শক আপনার অনুষ্ঠান দেখার জন্য হয়তো কিছু সময় দাঁড়িয়ে যেতে পারেন কিন্ত কখনই আপনার সঞ্চালকের বক্তব্য বা আপনার চ্যানেলের সংবাদকে বিশ্বাস করবেন না। সংবাদের সূত্র সবসময়ই স্বচ্ছ, স্পষ্ট ও বিশ্বাসযোগ্য হওয়া উচিৎ।”
মন্ত্রী বলেন, অনেক সময় এই চ্যানেলগুলি অতিথিদের জন্য বক্তব্যের মূল সুর স্থির করে দেন যা কোনভাবেই কাম্য নয়। সংবাদ প্রচারক যেন কখনই ভুয়ো খবর পরিবেশন না করেন সেদিকে নজর দিতে হবে।
দর্শকদের জন্য প্রশ্ন উত্থাপন করে মন্ত্রী বলেন, “আপনারা কি তরুণ প্রজন্মের দর্শক ক্রমাগত একের পর এক চ্যানেল পরিবর্তন করে যাচ্ছেন তা দেখতে চান, নাকি সংবাদে, আলোচনায় বা বিতর্কে ভারসাম্য বজায় রাখতে চান, তা আপনাদেরকেই স্থির করতে হবে।”
শ্রী অনুরাগ ঠাকুর কোভিড অতিমারীর সময় সদস্য দেশগুলির মধ্যে অনলাইনের যোগাযোগ বজায় রেখে আলোচনা চালিয়ে যাওয়ার জন্য এআইবিডি নেতৃত্বের প্রশংসা করেন। তিনি বলেন, “সদস্য দেশগুলি এই আলোচনার মাধ্যমে নানাভাবে উপকৃত হয়েছে। চিকিৎসাক্ষেত্রে সর্বশেষ অগ্রগতির বিষয়ে তথ্য যেমন জানতে পেরেছে, তেমনই কোভিড যোদ্ধাদের নিয়ে অনেক সদর্থক ঘটনাও জানতে পেরেছে। পাশাপাশি, অতিমারীর থেকেও দ্রুতগতিতে ছড়িয়ে পড়া ভুয়ো খবর মোকাবিলা অনেক সহজ হয়েছে।” শ্রী ঠাকুর এআইবিডি-র নির্দেশক শ্রীমতী ফিলোমেনাকে অভিনন্দন জানান। এছাড়াও, এআইবিডি-র সাধারণ সম্মেলনের সভাপতি শ্রী মায়াঙ্ক আগরওয়াল এবং সদস্য দেশগুলিকেও অভিনন্দন জানান। এশিয়া-প্রশান্ত মহাসাগরীয় অঞ্চলে কোভিড অতিমারী মোকাবিলায় যাঁরা একযোগে কাজ করেছেন, মন্ত্রী ধন্যবাদ জানান তাঁদেরকেও।
‘অতিমারী পরবর্তী পরিস্থিতিতে সম্প্রচার ক্ষেত্রের জন্য মজবুত ভবিষ্যৎ গঠন’ – শীর্ষক আলোচনায় অংশ নিয়ে তথ্য ও সম্প্রচার মন্ত্রী বলেন, সম্প্রচার মাধ্যম সর্বদাই সাংবাদিকতার মূল ধারার বিষয় এবং কোভিড অতিমারী পরবর্তী পরিস্থিতিতে এর মূল কাঠামো আরও অনেক পরিকল্পিত ও মজবুত হয়েছে। যথাযথ সময়ে সঠিক তথ্য বিনিময় করলে কিভাবে লক্ষ লক্ষ মানুষের জীবন বাঁচানো সম্ভব হয় কোভিড অতিমারী পরিস্থিতি আমাদের শিখিয়েছে। চ্যালেঞ্জের এই সময়ে একমাত্র সংবাদমাধ্যমই গোটা বিশ্বকে এক মঞ্চে নিয়ে এসেছিল। ‘সফল কাহিনী তুলে ধরার ক্ষেত্রে ভারতীয় সংবাদমাধ্যমের ভূমিকা’ প্রসঙ্গে মন্ত্রী বলেন, সংবাদমাধ্যম কোভিড-১৯ সম্পর্কে সচেতনতামূলক বার্তা, সরকারি গুরুত্বপূর্ণ নীতি-নির্দেশিকা এবং বিনামূল্যে অনলাইন চিকিৎসা পরামর্শের মতো বিষয়গুলি দেশের প্রতিটি কোণায় পৌঁছে দিয়েছে।
উন্নতমানের বিষয়বস্তু আদানপ্রদানের ক্ষেত্রে সদস্য দেশগুলির মধ্যে সহযোগিতা বাড়ানোয় জোর দেন শ্রী অনুরাগ সিং ঠাকুর। বিশ্ব সংস্কৃতির ক্ষেত্রে এই ধরনের কর্মসূচি বিশেষ ভূমিকা নিতে পারে বলেও মন্তব্য করেন তিনি। সংবাদমাধ্যমের মধ্যে এই ধরনের অংশীদারিত্ব মানুষে-মানুষে যোগাযোগ বাড়াতেও সহায়ক হবে বলে উল্লেখ করেন তিনি।
বক্তব্যের শেষে তথ্য ও সম্প্রচার মন্ত্রী জোর দিয়ে বলেন, জনগণের চিন্তাভাবনাকে সঠিক রূপ দিতে সংবাদমাধ্যমের ভূমিকা বিশেষ গুরুত্বপূর্ণ। “সাংবাদিকদের এবং সম্প্রচার মাধ্যমের সঙ্গে যুক্ত বন্ধুদের কাজের যথাযথ পরিবেশ গড়ে তোলা এবং এই জগৎকে আরও উজ্জ্বল করে তোলার ওপর গুরুত্ব দিতে হবে” – বলে মন্তব্য করেন শ্রী ঠাকুর।
প্রসার ভারতীর মুখ্য কার্যনির্বাহী আধিকারিক এবং এআইবিডি-র সভাপতি শ্রী মায়াঙ্ক আগরওয়াল তাঁর ভাষণে বলেন, এআইবিডি অবিরাম বিভিন্ন রকম প্রশিক্ষণ কর্মসূচি চালিয়ে গেছে। এমনকি লকডাউনের সময়েও এই ধরনের নানান কর্মসূচি চলেছে। জলবায়ু পরিবর্তন, সবুজ প্রযুক্তি, সুস্থায়ী উন্নয়ন, দ্রুত খবর প্রদান, শিশুদের জন্য অনুষ্ঠানের মতো নানান বিষয়ে গত বছরে ৩৪টি প্রশিক্ষণ কর্মসূচির আয়োজন করা হয়।
শ্রী আগরওয়াল বলেন, ইন্টারনেটের ব্যবহার বৃদ্ধি পাওয়ায় সাইবার নিরাপত্তা বিষয়ে সাংবাদিকদের প্রশিক্ষণ দেওয়াও জরুরি হয়ে উঠেছে। এআইবিডি এই ধরনের কর্মসূচি হাতে নিচ্ছে।
শ্রীমতী ফিলোমেনা গনাপ্রগাশম বলেন, সংবাদমাধ্যমের ভবিষ্যৎ স্থির হবে বিষয়বস্তু এবং কিভাবে তা সম্প্রচার করা হচ্ছে তার ওপর। তিনি এই অনুষ্ঠানে উপস্থিত সকলকে ধন্যবাদ জানান।
অনুষ্ঠানে তথ্য ও সম্প্রচার মন্ত্রী শ্রী অনুরাগ সিং ঠাকুর ২০২১-২২ সালের জন্য পুরস্কার প্রদান করেন। ২০২১ সালের জন্য ‘অ্যাপ্রিসিয়েশন অ্যাওয়ার্ড’ পায় রেডিও টেলিভিশন ব্রুনেই। ২০২২ সালের জন্য এই পুরস্কার পায় ফিজি-র অর্থনীতি, নাগরিক পরিষেবা, যোগাযোগ এবং হাউজিং অ্যান্ড কমিউনিটি ডেভেলপমেন্ট বিভাগ ও ফিজি-র সম্প্রচার সংস্থা।
‘জীবনকৃতী সম্মান, ২০২১’-এ ভূষিত হন কম্বোডিয়ার তথ্য ও সম্প্রচার মন্ত্রী মিঃ খেউ কানহারিথ। ২০২২ সালের জন্য এই পুরস্কার পান প্রসার ভারতীর সিইও ও এআইবিডি-র সভাপতি শ্রী মায়াঙ্ক আগরওয়াল।
এআইবিডি-র সদস্য দেশগুলির বিভিন্ন প্রতিনিধিরা, ভারতে অবস্থিত বিদেশি দূতাবাসগুলির প্রধানরা এবং তথ্য ও সম্প্রচার মন্ত্রকের বিভিন্ন শাখার আধিকারিকরা এই অনুষ্ঠানে উপস্থিত ছিলেন।
প্রসঙ্গত উল্লেখ্য, ১৯৭৭ সালে ইউনেস্কো-র আওতায় এশিয়া-প্রশান্ত মহাসাগরীয় সম্প্রচার উন্নয়ন প্রতিষ্ঠান  স্থাপন করা হয়। বর্তমানে ২৬টি সদস্য দেশ এবং ৪৩টি প্রতিনিধি সংস্থা রয়েছে এর আওতায়। এশিয়া-প্রশান্ত মহাসাগরীয় অঞ্চল, ইউরোপ, আফ্রিকা, আরব দেশগুলি ও উত্তর আমেরিকার ৫০টি সহযোগী দেশও এর সদস্য।
(PG/PM/DM